
AVIZ

asupra proiectului de Lege pentru completarea art. 17 din Legea nr. 95/2006 privind reforma în domeniul sănătăţii
În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu proiectul de Lege pentru completarea art. 17 din Legea nr. 95/2006 privind reforma în domeniul sănătăţii, trimis cu adresa nr. P.L.x 461 din 11 iunie 2007, înregistrat  sub nr. 31/722 din 12 iunie 2007.

Camera Deputaţilor este Cameră decizională, conform prevederilor art. 75 (1) din Constituţia României, republicată, şi art. 92 alin. (9) pct. 1 din Regulamentul Camerei Deputaţilor, republicat.
Senatul a adoptat proiectul de lege în şedinţa din 6 iunie 2007.
Potrivit prevederilor art. 61 din Regulamentul Camerei Deputaţilor, republicat, Comisia a dezbătut proiectul de lege în şedinţa din 2 iulie 2007.


Membrii Comisiei au examinat proiectul de lege supus avizării, expunerea de motive la proiectul de lege, avizul favorabil al Consiliului Legislativ nr. 516 din 24.04.2007 şi Punctul de vedere al Guvernului, cu nr. 1072/11.05.2007 care precizează că nu susţine adoptarea.
În urma dezbaterilor, membrii Comisiei au luat act de faptul că proiectul de lege a rămas fără obiect, întrucât Parlamentul a adoptat proiectul de Lege pentru aprobarea Ordonanţei de urgenţă a Guvernului nr. 104/2006 pentru modificarea şi completarea Legii nr. 95/2006 privind reforma în domeniul sănătăţii, în care, la art. 17 alin. (2) s-a introdus o nouă literă, lit. p), cu un conţinut similar cu al prezentului proiect de lege.
Având în vedere cele constatate, Comisia a hotărât, cu unanimitate de voturi,  avizarea negativă a proiectului de lege.

În raport de obiectul şi conţinutul său, proiectul de lege face parte din categoria legilor organice.

